เปิดโผหุ้นรับอานิสงส์ 4G
4G กับเวลาที่รอคอยก็มาถึง เมื่อมีการเปิดประมูลใบอนุญาตคลื่นความถี่ 1800MHz และ 900MHz ซึ่ง กสทช. มีการจัดขึ้นในวันที่ 11 พ.ย. 58 และในวันที่ 15 พ.ย. 58 ซึ่งการประมูลคลื่นความถี่ดังกล่าวน่าจะเป็นการตอบโจทย์ทางธุรกิจที่ต่อยอดการใช้งานการสื่อสารไร้สายความเร็วสูงได้เป็นอย่างดี
14 พ.ย. 2558

4G กับเวลาที่รอคอยก็มาถึง เมื่อมีการเปิดประมูลใบอนุญาตคลื่นความถี่ 1800MHz และ 900MHz ซึ่ง กสทช. มีการจัดขึ้นในวันที่ 11 พ.ย. 58 และในวันที่ 15 พ.ย. 58 ซึ่งการประมูลคลื่นความถี่ดังกล่าวน่าจะเป็นการตอบโจทย์ทางธุรกิจที่ต่อยอดการใช้งานการสื่อสารไร้สายความเร็วสูงได้เป็นอย่างดี ทั้งด้านปริมาณคลื่นความถี่ รวมไปถึงการยกระดับประสิทธิภาพการให้บริการจากแผนที่ผู้ประกอบการโทรคมนาคมที่ชนะการประมูลนำคลื่นความถี่ไปเปิดให้บริการบนเทคโนโลยี 4G ซึ่งมีเสถียรภาพในการใช้งานและความเร็วที่สูงกว่าเทคโนโลยี 3G อยู่ราว 4-5 เท่า
โดยในยุค 4G เป็นการเอื้อสำหรับการต่อยอดทางธุรกิจในรูปแบบที่มีอยู่แล้วจาก 3G ให้มีประสิทธิภาพสูงขึ้นจากการใช้โมบายบรอดแบนด์อินเทอร์เน็ตด้วยความเร็วสูงขึ้น และมีเสถียรภาพมากขึ้น นอกจากนี้ การเปิดให้บริการ 4G จะก่อให้เกิดอานิสงส์ต่อธุรกิจอีกหลากหลาย อย่างธุรกิจวางโครงข่าย, ตลาดให้บริการโทรศัพท์เคลื่อนที่, ตลาดสมาร์ทโฟน, ตลาด E-Commerce และตลาดผลิตซอฟต์แวร์
 
การลงทุนด้านโครงข่าย 4G ในระยะแรก ผู้ประกอบการโทรคมนาคมที่ได้รับใบอนุญาตจะทำการอัพเกรดประสิทธิภาพการให้บริการจากโครงข่าย 3G ที่มีอยู่เดิม เพื่อให้สามารถรองรับการให้บริการ 4G และ 3G พร้อมกัน ประกอบกับเร่งขยายโครงข่ายเพิ่มเติมในพื้นที่ที่มีการใช้งานสื่อสารข้อมูลที่หนาแน่น โดยเฉพาะกรุงเทพฯ ปริมณฑล และตามหัวเมืองใหญ่ โดยคาดว่าหุ้นที่ได้รับอานิสงส์ ได้แก่ PCA, CSS, SCI, JTS, MFEC, ILINK และ AIT
จากจำนวนผู้เข้าใช้โมบายบรอดแบนด์ที่ยังคงมีแนวโน้มขยายตัวสูงขึ้นอย่างต่อเนื่อง ซึ่งเป็นปัจจัยหนุนสำคัญที่ทำให้ภาพรวมตลาดบริการโทรศัพท์เคลื่อนที่ โดยเฉพาะบริการด้านข้อมูล มีการเติบโตอย่างต่อเนื่อง อันเนื่องมาจากผู้บริโภคไทยมีความนิยมใช้สื่อออนไลน์ในการสื่อสารกันมากขึ้น ทั้งนี้ หลังจากเกิด 4G จะทำให้ผู้ประกอบการโทรคมนาคมได้โอกาสจากการเพิ่มการให้บริการต่างๆ
ด้วยการต่อยอดสู่บริการออนไลน์บนอุปกรณ์เคลื่อนที่ที่มีการรับส่งข้อมูลขนาดใหญ่ ซึ่งต้องการความเร็วและความเสถียรในการรับส่งข้อมูล ไม่ว่าจะเป็นการให้บริการบันเทิงบนอุปกรณ์เคลื่อนที่ (Mobile Entertainment) ที่มีความคมชัดและความละเอียดสูงอย่างแท้จริง โดยเฉพาะการดูหนังหรือวิดีโอออนไลน์แบบ HD บนสมาร์ทโฟน หรือแม้แต่การให้บริการ Mobile Cloud Computing อย่างการให้บริการเก็บข้อมูลหรือรูปภาพ เป็นต้น โดยคาดว่าหุ้นที่ได้รับอานิสงส์ ได้แก่ DTAC, ADVANC, TRUE และ JAS
ด้วยเทคโนโลยี 4G ที่จะเกิดขึ้น จะมีการเปิดตัวสมาร์ทโฟนรุ่นใหม่ๆ ด้วยฟังก์ชั่นที่หลากหลายและมีประสิทธิภาพสูงขึ้น เช่น กล้องหน้าที่มีความละเอียดและคมชัดสูง รองรับการถ่ายภาพเคลื่อนไหวหรือการถ่ายภาพในน้ำ เป็นต้น อีกทั้งราคาสมาร์ทโฟนมีหลายระดับและอยู่ในระดับราคาที่ผู้บริโภคโดยทั่วไปสามารถจับจ่ายได้ จึงน่าจะเป็นแรงผลักดันหลักให้ผู้บริโภคบางส่วน โดยเฉพาะผู้บริโภคระดับกลางถึงระดับบนที่ยังพอมีกำลังซื้อ ตัดสินใจซื้อสมาร์ทโฟนเครื่องใหม่ได้ง่ายขึ้น รวมถึงผู้บริโภคบางส่วนที่จำเป็นต้องเปลี่ยนสมาร์ทโฟนเครื่องใหม่ เนื่องจากสมาร์ทโฟนเครื่องเดิมไม่สามารถใช้งานได้ตามปกติในระยะถัดไป โดยคาดว่าหุ้นที่ได้รับอานิสงส์ ได้แก่ JMART, COM7, IT, MIDA, FER, TRUE, DTAC และADVANC
การเปิดให้บริการ 4G ซึ่งมีความเร็วและความเสถียรที่เพิ่มขึ้น นับได้ว่าเป็นแรงผลักดันสำคัญต่อการยกระดับการให้บริการบนอินเทอร์เน็ตแบบไร้สาย รวมไปถึงการซื้อขายสินค้าออนไลน์ให้มีความสะดวกและรวดเร็วมากยิ่งขึ้น โดยเฉพาะการดาวน์โหลดภาพตัวอย่างสินค้าได้อย่างรวดเร็ว และผู้บริโภคสามารถสั่งซื้อสินค้าได้ในระยะเวลาที่สั้นลง นำพาให้เกิดแรงกระตุ้นและแรงจูงใจให้ผู้บริโภคเข้ามาซื้อของออนไลน์ได้มากขึ้น โดยคาดว่าหุ้นที่ได้รับอานิสงส์ ได้แก่ INTUCH, COL, CSL และ FER 
ในยุคเทคโนโลยีการสื่อสารในปัจจุบัน การพัฒนาซอฟต์แวร์โดยส่วนใหญ่จะเป็นการให้บริการผ่านอินเทอร์เน็ตทั้งแบบมีสายและไร้สาย ไม่ว่าจะเป็นดาต้าเซ็นเตอร์ เครือข่ายสังคมออนไลน์ หรือแม้แต่การซื้อขายออนไลน์ เป็นต้น ส่งผลให้เกิดการขยายตัวของตลาดผลิตซอฟต์แวร์ในไทย ทั้งที่เป็นซอฟต์แวร์เพื่อรองรับกับความต้องการของผู้บริโภค รวมถึงซอฟต์แวร์ที่ใช้งานในบริษัท ซึ่งแนวโน้มดังกล่าว คาดว่าจะเพิ่มสูงขึ้นภายหลังจากการเปิดให้บริการ 4G เนื่องจากมีความเร็วและเสถียรภาพในการสื่อสารที่เพิ่มขึ้น และน่าจะทำให้ธุรกิจต่างๆ หันมาพัฒนาซอฟต์แวร์ด้วยการประยุกต์ใช้อินเทอร์เน็ตผ่านอุปกรณ์เคลื่อนที่ เพื่อยกระดับประสิทธิภาพการทำงาน โดยคาดว่าหุ้นที่ได้รับอานิสงส์ ได้แก่ INTUCH, COL, CSL, THCOM, SAMART และ FER
คาดการณ์ว่าหากเกิด 4G จะส่งอานิสงส์ทางตรงและทางอ้อมต่อหุ้นดังกล่าวข้างต้น!!
 
หุ้นที่ได้รับอานิสงค์จากการเกิด “4G” 
1) ธุรกิจวางโครงข่าย: PCA, CSS, SCI, JTS, MFEC, ILINK และ AIT
2) ตลาดให้บริการโทรศัพท์เคลื่อนที่: DTAC, ADVANC, TRUE และ JAS
3) ตลาดสมาร์ทโฟน: JMART, COM7, IT, MIDA, FER, TRUE, DTAC และ ADVANC
4) ตลาดพาณิชย์อิเล็กทรอนิกส์ (E-Commerce): INTUCH, COL, CSL และ FER
5) ตลาดผลิตซอฟต์แวร์เพื่อการบริโภคในประเทศ: INTUCH, COL, CSL, THCOM, SAMART และ FER